นายกรัฐมนตรี  ชมนิทรรศการกลุ่มจังหวัดภาคใต้ฝั่งอันดามัน ก่อนประชุมคณะรัฐมนตรีอย่างเป็นทางการนอกสถานที่
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เยี่ยมชมนิทรรศการกลุ่มจังหวัดภาคใต้ฝั่งอันดามัน ก่อนเป็นประธานการประชุมการพัฒนาเศรษฐกิจและสังคมกลุ่มจังหวัดภาคใต้ ฝั่งอันดามัน และเป็นประธานการประชุมคณะรัฐมนตรีอย่างเป็นทางการนอกสถานที่ ครั้งที่ 1/2564 ที่หน่วยงานในพื้นที่สังกัดกระทรวงต่างๆ นำมาจัดแสดง ประกอบด้วย นิทรรศการของกรมการพัฒนาชุมชน กระทรวงมหาดไทย OTOP Mobile จังหวัดกระบี่ นำเสนอผลิตภัณฑ์พื้นถิ่น อาทิ เครื่องจักสานจากปาล์ม กาแฟชะมด กระทรวงศึกษาธิการ นำเสนอ กศน. ปักหมุด Platform เพื่อติดตามการศึกษากลุ่มเป้าหมายพิเศษ ด้านกระทรวงการอุดมศึกษา วิทยาศาสตร์ วิจัยและนวัตกรรม นำเสนอผ้าปาเต๊ะสมบัติพิเศษ ซึ่งผ่านกระบวนการเคลือบสิ่งทอ คือกันน้ำ กัน UV ต้านแบคทีเรีย วิจัยโดยสำนักงานพัฒนาวิทยาศาสตร์และเทคโนโลยีแห่งชาติ กระทรวงดิจิทัลเพื่อเศรษฐกิจและสังคม นำเสนอการวางโครงการสื่อสารลงใต้ดินในจังหวัดกระบี่  กระทรวงวัฒนธรรม นำเสนอการลอยกระทงวิถีใหม่สืบสานประเพณีไทยนายกรัฐมนตรี เยี่ยมชมนิทรรศการพร้อมสอบถามข้อมูลต่างๆ กับทุกบูธด้วยความสนใจ พูดคุยกับเด็กนักเรียนที่มารอต้อนรับ โดยเด็กๆ พูดว่า “รักท่านนายกฯ จะเป็นกำลังใจให้ท่านนายกฯ” ซึ่งนายกรัฐมนตรีก็ได้ตอบไปว่า "นายกฯ ก็รักเด็กๆ ทุกคนจะเป็นกำลังใจให้ ขอให้เด็กๆ ทุกคนตั้งใจเรียนและให้เน้นการเรียนภาษาที่สองด้วย "